Birte Weiss (S), 1997-11-07:
Det formål, som forslagsstillerne angiver som baggrund for deres forslag, er prisværdigt, og jeg tror ikke, der overhovedet er nogen, der kan komme op at skændes om det.
Det drejer sig om at få nogle kortere ventetider.
Men når det er sagt, vil jeg godt starte med at understrege, at jeg kan ikke støtte de to forslag, og det er der flere grunde til.
Først og fremmest har regeringens økonomiske oprustning af sygehusvæsenet gennem de sidste år faktisk ført til nogle meget positive ændringer i nedadgående retning i ventetiderne.
F.eks. kan jeg nævne, at siden 1993 er antallet af mennesker, der venter mere end 3 måneder på en hjerteoperation, faldet fra ca. 60 pct. til ca. 8 pct. - det er stadig ikke nok, men det går helt klart i den rigtige retning - og for 12 udvalgte operationstyper, som bl.a. omfatter hofte- og knælidelser, åreknuder, brok og diskusprolaps, er antallet af patienter, der venter mere end 3 måneder, faldet med 9 pct. i samme periode.
I lyset af denne positive udvikling vil det efter min mening være forkert at iværksætte nye tiltag, som blot skaber rod og uklarhed om opgavefordelingen i sundhedsvæsenet, eller jeg skulle måske snarere sige i den offentlige sektor. Der er nemlig ingen tvivl om, at konsekvensen af dette her bliver rod og uklarhed, hvis kommunerne skal til at varetage sygehusopgaver, som det ellers er meningen, at amterne skal gøre.
Det fremgår jo af sygehusloven.
Vi har den udmærkede ordning her i landet, at det offentliges opgaver gennem lovgivning er fordelt mellem forskellige myndigheder og administrative niveauer.
Dette princip om opgavernes fordeling er det efter min opfattelse nødvendigt at holde fast ved.
Det var noget om teknikken, men teknikken er selvfølgelig ikke det vigtigste.
Det vigtigste er de mennesker, det handler om, og i den forbindelse er det min opfattelse, at hvis man i forbindelse med ventetiderne kun fokuserer på de patienter, der modtager sygedagpenge - og det er jo det, der vil være konsekvensen af de to forslag - er der meget stor risiko for, at der vil ske en opprioritering af de erhvervsaktive patienter på bekostning af andre gruppers adgang til sygehusvæsenet, og sagt helt enkelt: Det vil jeg ikke være med til!
Jeg vil ikke være med til en ordning, hvor de erhvervsaktive systematisk kommer hurtigere til end børn, pensionister, arbejdsløse eller andre ikkeerhvervsaktive.
Jeg synes nemlig, det er et godt - for ikke at sige det endnu stærkere, man kunne godt kalde det et helt nødvendigt - princip, at det skal være lægefaglige kriterier, der afgør, i hvilken rækkefølge patienterne skal behandles, og ikke kommunale embedsmænd.
Det ville der jo blive tale om, hvis man gennemførte det, der er hensigten med de to beslutningsforslag.
Så skulle det være kommunale embedsmænd, som sad og afgjorde det, eller også - endnu værre - skulle det være et flertal i en kommunalbestyrelse, som tog stilling til, om hr. NN eller fru XX skulle rykkes frem på listen, fordi de betalte for sygehusbehandlingen.
Min konklusion er derfor stadig, at der kun er én fornuftig løsning på problemerne med sygedagpenge til patienter på venteliste, og det er i al sin enkelhed at fortsætte med at nedbringe ventelisterne inden for amternes almindelige sygehusvæsen.
Det var i den forbindelse, jeg glædede mig over, at ventetiderne er faldende.
Så blot den ene bemærkning, at ud over den økonomiske oprustning af sygehusvæsenet, som jeg har nævnt, har regeringen iværksat en lang række målrettede initiativer, der også hører til i omegnen af denne problemstilling.
Vi er f.eks. i meget fin samklang med amterne i gang med at inspirere til hurtigere indførelse af bookingsystemer på sygehusene, og vi er i gang med bedre arbejdsplanlægning og en lang række andre ting, som er med til at skabe større gennemskuelighed, større tryghed og dermed også en mere perspektivfyldt samarbejdsform mellem den enkelte patient og sygehusvæsenet. Sammenfattende synes jeg, at alt det, jeg har nævnt, er den rigtige vej at gå i stedet for at instituere en forskelsbehandling mellem patienter, som faktisk er det danske velfærdssamfund fremmed.